b"\n_START_ARTICLE_\nPhilippe \xc3\x89tancelin\n_START_SECTION_\nKariera\n_START_PARAGRAPH_\nPhilippe \xc3\x89tancelin se je rodil 29. decembera 1896 v francoskem mestu Rouen. Dirkati je za\xc4\x8del v sezoni 1926 z Bugattijem in takoj je opozoril nase z zmago na dirki Grand Prix de Reims. Med zimo je delal kot prodajalec, poleti pa je dirkal, kot mehanik za postanke v boksih pa je bila tudi njegova \xc5\xbeena Suzanne. V naslednji sezoni 1927 je zmagal na dirki Grand Prix de la Marne, v sezoni 1929 pa \xc5\xbee na treh dirkah, Grand Prix de la Marne, Grand Prix du Comminges in Velika nagrada La Baule. V sezoni 1930 pa je naredil \xc5\xa1e korak naprej, saj je zmagal na svoji prvi dirki najvi\xc5\xa1jega ranga Grandes \xc3\x89preuves za Veliko nagrado Francije, ob tem pa \xc5\xa1e na dirki Circuit du Dauphin\xc3\xa9. V sezoni 1931 na prvenstvenih dirkah ni bil uspe\xc5\xa1en, je pa na neprvenstvenih dirkah dosegel \xc5\xa1tiri zmage, Circuit d'Esterel Plage, Velika nagrada Dieppa, Circuit du Dauphin\xc3\xa9 in Grand Prix du Comminges._NEWLINE_Po sezoni 1932, v kateri je zmagal le na dirki Velika nagrada Pikardije, je v sezoni 1933 zapravil zmago na dirki za Veliko nagrado Francije, ko ga je uspel v zadnjem krogu prehiteti in zmagati Giuseppe Campari, je pa zmagal dvakrat na dirkah Velika nagrada Pikardije in Grand Prix de la Marne. V naslednji sezoni 1934 je dosegel eno najpomembnej\xc5\xa1i zmag v karieri na dirki 24 ur Le Mansa z Luigijem Chinettijem, dobil pa je \xc5\xa1e dirko za Veliko nagrado Dieppa. Naslednjo zmago je nato dosegel v sezoni 1936 na dirki Grand Prix de Pau. Nato z izjemo \xc4\x8detrtega mesta na prvenstveni dirki za Veliko nagrado Francije v sezoni 1939 ni dosegel odmevnej\xc5\xa1ega rezultata do druge svetovne vojne._NEWLINE_Tudi po koncu vojne ni bel preve\xc4\x8d uspe\xc5\xa1en, prvo pomembnej\xc5\xa1o zmago je dosegel na dirki za Veliko nagrado Pariza v sezoni 1949. Med sezonama 1950 in 1952 je sodeloval tudi v novonastalem Svetovnem prvenstvu Formule 1. Na dvanajstih dirkah se je dvakrat v sezoni 1950 uvrstil med dobitnike to\xc4\x8dk, na dirkah za Veliko nagrado Francije, kjer si je peto mesto delil z Eug\xc3\xa8nom Chaboudom in Veliko nagrado Italije, kjer je bil tudi peti. S slednjo dirko tudi dr\xc5\xbei rekord za najstarej\xc5\xa1ega dirka\xc4\x8da, ki se mu je uspelo uvrstiti med dobitnike to\xc4\x8dk. Umrl je leta 1981 v mestu Neuilly-sur-Seine."